b'\n_START_ARTICLE_\nKorkeavuorenkatu\n_START_PARAGRAPH_\nKorkeavuorenkatu (ruots. H\xc3\xb6gbergsgatan) on katu Helsingiss\xc3\xa4 Kaartinkaupungin ja Ullanlinnan kaupunginosissa._NEWLINE_Katu alkaa etel\xc3\xa4st\xc3\xa4 Vuori\xc2\xadmiehen\xc2\xadkadun kulmasta Ullanlinnassa ja p\xc3\xa4\xc3\xa4ttyy Pohjoisesplanadille. Vuorimiehenkadun etel\xc3\xa4puolella katu jatkuu Kapteeninkatuna ja Pohjoisesplanadin pohjoispuolella Mikonkatuna._NEWLINE_Raitiovaunuliikennett\xc3\xa4 linjalla 10 Kirurgiin v\xc3\xa4lill\xc3\xa4 Yrj\xc3\xb6nkatu \xe2\x80\x93 Tarkk\'ampujankatu._NEWLINE_Yle TV1:n draamasarjaa Kotikatu kuvattiin Korkeavuorenkadulla vuodesta 1995 vuoteen 2004.\n_START_SECTION_\nRakennuksia etel\xc3\xa4st\xc3\xa4 pohjoiseen\n_START_PARAGRAPH_\nTarkk\'ampujankadun ja Yrj\xc3\xb6nkadun v\xc3\xa4liss\xc3\xa4 etel\xc3\xa4st\xc3\xa4 katsoen kadun vasemmalla puolella sijaitsee kauas n\xc3\xa4kyv\xc3\xa4 vaikuttava kaksitorninen Johanneksenkirkko (Korkeavuorenkatu 12; arkkitehti A.E. Melander; rakennusvuosi 1891)._NEWLINE_Designmuseo (entinen Taideteollisuusmuseo) sijaitsee osoitteessa Korkeavuorenkatu 23 (arkkitehti Gustaf Nystr\xc3\xb6m; 1895), pieness\xc3\xa4 Ullanlinnan-, Kasarmi- ja Punanotkonkatujen rajaamassa korttelissa. Rakennuksessa toimi alun perin ruotsinkielinen oppikoulu L\xc3\xa4roverket f\xc3\xb6r gossar och flickor. Sen vieress\xc3\xa4 Punanotkonkadun kulmassa sijaitseva suuri uusrenessanssityylinen rakennus tunnetaan "Ohranan talona" (Korkeavuorenkatu 21, Axel H\xc3\xb6gberg, 1888)._NEWLINE_Muhkeatorninen Erottajan paloasema (Korkeavuorenkatu 26; arkkitehti Theodor H\xc3\xb6ijer; 1891) l\xc3\xb6ytyy Pienen Roobertinkadun ja Ludviginkadun rajaamasta korttelista. Sit\xc3\xa4 vastap\xc3\xa4\xc3\xa4t\xc3\xa4 on Lars Sonckin suunnittelema kansallisromanttista tyyli\xc3\xa4 edustava entinen Helsingin Puhelinyhdistyksen talo (1905)._NEWLINE_Rikhardinkadun kirjasto sijaitsee Rikhardinkadun kulmassa (Korkeavuorenkatu 43; arkkitehti Theodor H\xc3\xb6ijer; 1881) on Helsingin entinen p\xc3\xa4\xc3\xa4kirjasto ennen Pasilan kirjaston valmistumista. Samassa korttelissa Etel\xc3\xa4-Esplanadin kulmassa on J. S. Sir\xc3\xa9nin 1930-luvulla suunnittelema entinen Lassila & Tikanojan p\xc3\xa4\xc3\xa4konttori (1935).'